YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (toinen jaosto)

8 päivänä marraskuuta 2000

Asia T-44/97

Piera Ghignone ym.

vastaan

Euroopan unionin neuvosto

”Henkilöstö — Palkkaus — Kolmanteen maahan määrääminen — Korjauskertoimien mukauttaminen — Taannehtiva vaikutus — Liikaa maksetun määrän takaisinperiminen”

Täydellinen teksti ranskan kielellä II-1023

Aihe:

Kanne, jossa kantajat vaativat mitätöitäviksi heidän toukokuun ja kesäkuun 1996 palkkalaskelmansa.

Ratkaisu:

Neuvoston oikeudellisen yksikön laatimat lausunnot, jotka olivat kantajien vastauskirjelmän liitteinä 5 ja 10, poistetaan asiaan liittyvistä asiakirjoista. Kanne hylätään. Kumpikin asianosainen vastaa omista oikeudenkäyntikuluistaan.

Tiivistelmä

Silloin, kun henkilöstösääntöjen 90 artiklan 2 kohdan mukaisesti tehdyn valituksen jälkeen on tehty toinen valitus, kun molemmat valitukset on peräkkäin hylätty ja kun kantaja on jälkimmäisen päätöksen osalta noudattanut valituksen tekemistä varten säädettyä määräaikaa, jälkimmäisestä päätöksestä tehtyä valitusta on pidettävä sellaisena, jonka tutkittavaksi ottamisen edellytykset puuttuvat ainoastaan, jos jälkimmäistä päätöstä on pidettävä yksinomaan ensimmäisen hylkäämispäätöksen vahvistavana päätöksenä. Tästä on kyse silloin, kun jälkimmäinen päätös ei sisällä mitään uutta ensimmäiseen päätöksen nähden. (ks. 38-40 kohta) Viittaukset: Asia T-10/94, Kratz v. komissio, 17.5.1995 (Kok. 1995. s I-A-99 ja s. II-315, 19 ja 20 kohta) ja asia T-100/96, Vicente-Nuñez v. komissio, 21.10.1998 (Kok. 1998, s. I-A-591 ja s. II-1779, 37-43 kohta).

Toimielimen oikeudellisen yksikön antamia lausuntoja on tarpeellista suojella erityisesti. Jos sallittaisiin, että kyseessä olevia sisäisiä asiakirjoja voivat ensimmäisen oikeusasteen tuomioistuimen käsiteltävänä olevassa oikeudenkäyntiasiassa esittää muut kuin ne yksiköt, joiden pyynnöstä ne on laadittu ja ilman, että asianomainen toimielin on antanut luvan asiakirjojen esittämiseen, tai että tuomioistuin on määrännyt niiden esittämisen, loukattaisiin yleistä etua, jonka mukaan toimielinten on voitava hyötyä oikeudellisten yksiköittensä riippumattomina antamista lausunnoista. (ks. 47 ja 48 kohta) Viittaukset: julkisasiamies Jacobsin asiassa C-350/92, Espanja v. neuvosto, 13.7.1995 esittämä ratkaisuehdotus (Kok. 1995, s. I-1985 ja s. I-1988, 35 kohta) ja asia T-610/97 R, Carlsen ym. v. neuvosto, 3.3.1998 (Kok. 1998, s. II-485, 45-47 kohta).

Virkamiesten palkkoihin sovellettavien korjauskertoimien vahvistamisesta annetun asetuksen perusteluissa voidaan ainoastaan viitata asetuksen antamiseen johtaneeseen kokonaistilanteeseen ja niihin yleisiin tavoitteisiin, jotka asetuksella pyritään saavuttamaan. Laskentatapojen tekniset seikat eivät kuulu perusteluihin. (ks. 54 kohta) Viittaukset: Asia C-30/96 P, Abello ym. v. komissio, 5.2.1998 (Kok. 1998, s. I-377, 89 kohta).

Kun on kyse päätöksestä, jossa nimittävä viranomainen soveltaa yleisesti sovellettavaa säädöstä virkamiehen erityistilanteeseen ilman, että sillä on asiassa harkintavaltaa, päätöksen perusteluiksi riittää, että viitataan lainsäädäntötoimeen ja mainitaan, siinä määrin kuin se kyseisessä erityistapauksessa on tarpeellista, niistä ne syyt, joiden vuoksi nimittävä viranomainen katsoo, että säädöksen soveltamisedellytykset kyseessä olevaan virkamieheen täyttyvät. Henkilöstösääntöjen 25 artiklan 2 alakohdan mukaan nimittävällä viranomaisella ei ole velvollisuutta kertoa niitä syitä, joiden vuoksi yhteisön lainsäätäjä on antanut lainsäädäntötoimen. (ks. 58 kohta)